[Video] Aardklop: Diskoers – Mmusi Maimane oor die Blou GolfFreek Robinson en Mmusi Maimane by Aardklop 2015 Foto: Maroela Media Die saal was Dinsdagoggend volgepak by die eerste Diskoers-gesprek van die Clover Aardklop Nasionale Kunstefees in Potchefstroom waar Freek Robinson die DA-leier, Mmusi Maimane, onder kruisverhoor geplaas het. Robinson het afgeskop deur Maimane uit te vra oor die party se hantering van die Dianne Kohler-Barnard-debakel. Kohler-Barnard was die afgelope week in die spervuur oor ŉ omstrede inskrywing oor PW Botha op sosiale media. Maimane het gesê die inskrywing het aanstoot gegee en was verkeerd, en het dit benadruk dat sy party hom nie met Botha vereenselwig nie. “Ek stem egter nie saam met diegene wat sê ek moes sterker opgetree het nie,” het hy bygevoeg. “Indien ek president sou wees, sou ek die besluit geneem het om haar uit die kabinet te verwyder. Dit is presies wat ek in hierdie situasie gedoen het, deur haar onmiddellik na die posisie van adjunk-skaduminister van openbare werke te demoveer. Dit is egter net regverdig om haar eers die geleentheid te gee om tydens ŉ dissiplinêre proses en met regsverteenwoordiging haar kant van die saak te stel.” Munisipale verkiesings Oor volgende jaar se munisipale verkiesing het Maimane bevestig dat die DA wel besig is om meer swart stemme te werf, op ŉ vraag van Robinson of hy wel die ‘swart stem’ vir die party kan verseker. “Dit is onrealisties om te dink dat die DA se kiesers slegs uit ŉ spesifieke rasgroep bestaan. Die DA maak groot vordering in die Oos-Kaap, Pretoria, Johannesburg en Potchefstroom en ons wil natuurlik Kaapstad en al die ander munisipaliteite wat ons tans bestuur, behou.” Afrikaans Volgens Maimane is dit nie so maklik om met Afrikaans weg te doen as onderrigtaal nie, omdat die grondwet Afrikaans beskerm. “Persone wat Afrikaans as onderrigtaal wil hersien, moet dan ook die grondwet hersien. Die grondwet bepaal dat elke persoon geregtig is op opleiding in die taal van sy keuse, mits dit prakties uitvoerbaar is. Ek moedig universiteite aan om seker te maak hulle bied ook bykomende tale aan. Daar is meer persone van kleur wat Afrikaans praat, as wit persone.” Eskom Op ŉ vraag uit die gehoor het Maimane geantwoord Eskom se korttermynoplossing is om van sy aandele te verkoop om die bestaande kontantvloeiprobleem op te los. “Op die langtermyn moet Eskom in verskillende dele verdeel word, sodat dit geprivatiseer kan word en daar kompetisie in die mark kan wees. “Kernkrag is ook nie die antwoord tot die energiekrisis in Suid-Afrika nie. Suid-Afrika moet krag opwek deur middel van ŉ verskeidenheid van bronne, soos windkrag, sonkrag, kernkrag, steenkool en gas.” Visumregulasies Maimane het verduidelik dat hy verlede jaar reeds ŉ gesprek gehad het met Malusi Gigaba, minister van binnelandse sake, oor die omstrede visumregulasies wat kinders betref. “Dit is belangriker om te fokus daarop om ons grense te beheer,” het Maimane gesê. “Kinderhandel vind nie noodwendig by OR Tambo [Internasionale Lughawe] plaas nie. Ek het aan die minister verduidelik dat die wetgewing gelykstaande is aan ekonomiese selfmoord. Die toerismebedryf het nie ŉ aan-/afskakelknoppie nie. Ons kan nie net bloot weer die toerismebedryf ‘aanskakel’ wanneer die skade reeds berokken is nie.” Koalisieregering Robinson wou ter afsluiting by Maimane weet of die DA ŉ koalisieregering met die Ekonomiese Vryheidsvegters (EFF) sou oorweeg indien dié twee partye tydens volgende jaar se verkiesing in sommige munisipaliteite deur middel van ŉ koalisieregering die ANC kon uitstof. “Ek wil nie iets bespreek voor ons nie voor die besluit te staan kom nie, maar die DA sal slegs ŉ koalisieregering met enige party oorweeg indien dit op die volgende vier beginsels gebaseer is: nie-rassigheid; geen kaderbevoordeling; die Grondwet as fondasie; en ŉ markgedrewe ekonomie.” Volg die hele reeks Diskoers-gesprekke op Maroela Media.